阿明：「喂，呢個項目根本就唔掂喎，都係快啲收手啦。」  
阿偉：「我哋已經抌dam2咗成幾百萬落呢個項目度喇。一定要搞埋落去。」
2016 年影到嘅澳門金沙內部；賭錢嘅人成日都有種心態，覺得「都抌咗咁多錢，一定要賭埋落去先得」噉。
**旁置成本**（粵拼：pong4 zi3 sing4 bun2；可以理解做**擺咗埋一邊嘅成本**噉解），又叫**既出之物**，係經濟學同商業決策入面嘅一個術語，指已經發生咗或者應承咗人要支付、所以無得收返嘅成本支出。呢個概念通常係用喺項目嘅投資決策上嘅—原則上，決策者做決定嗰陣要忽略過去嘅旁置成本，因為呢啲旁置成本無論如何都係攞唔返嘅。

做生意要賺利潤，梗要投入資本，用資本創造經濟價值同收入（投資）。舉例說明，想像家陣要開發一隻視像遊戲，遊戲開發者實要使錢，請人返嚟做寫程式同埋製作電腦圖像等嘅工作；順利嘅話，佢哋會開發出一隻好賣嘅遊戲，吸引到夠多人買，最後賺到利潤；而想像開發途中，佢哋同一位編程員簽好咗約，應承會支付若干咁多人工請佢寫程式，份約簽咗返唔到轉頭，佢哋將要畀嘅呢一筆錢就係旁置成本嘅一個例子。

旁置成本個英文名叫 **sunk cost**。呢隻字詞就噉字面解係**沉咗嘅成本**或者**沉沒成本**噉嘅意思。

基本概念
----

睇埋：機會成本、決策同埋投資
2001 年諾貝爾經濟學獎得主之一嘅美國經濟學家約瑟夫·斯蒂格里茨用過一個生活例子唻解釋旁置成本係乜嘢。佢話[未記出處或冇根據]：

>  「假如你花 7 美元買咗一張戲飛，你懷疑齣電影值唔值 7 美元。睇咗半個鐘頭之後，你嘅所見證實咗你最擔心嘅嘢：齣電影好唔掂。你應該離開戲院嗎？喺做呢個決定嘅時候，你應該唔理嗰 7 美元，佢係旁置成本，無論你走唔走，錢都收唔返。」 
> 
> 

斯蒂格利茨喺呢度唔單止生動噉講清楚乜嘢係旁置成本，而且仲指明人對待旁置成本應該持點樣嘅態度。

旁置成本都係固定成本（成本一種，指就算盤生意產出同賣出嘅貨品服務嘅量升，都唔會升跌嘅成本），但固定成本唔一定係旁置成本：旁置成本定義上就係定死咗無得變嘅，所以一件旁置成本實會係固定成本；而家想像買咗部機器返嚟幫手做生產，部機器係固定成本，因為就算賣得多咗貨，買入部機同（例如）維修部機要用嘅錢都係固定咗唔會變嘅，不過假如部機有得退貨而且仲會原銀奉還，噉買呢部機造成嘅成本就唔係旁置成本。

心理謬論
----

睇埋：損失規避、展望理論同埋啦更成本
原則上，做商業決策嗰時理應淨係在意啦更成本—即係自己而家嘅選擇可以影響得到嘅成本。旁置成本已經無咗，無論將來做啲乜都唔會挽回得到，所以理應唔納入商業決策嘅考慮範圍內。不過現實表明，啲人做決策嗰陣往往會受到旁置成本影響。

學者同決策者講**旁置成本謬論**，正正就係指企業同人做商業決策嗰陣成日有嘅一種心態：啲人成日諗住

>  「一盤生意或者一個項目如果已經抌咗好多資源落去搞，就理應要繼續投放資源，就算無錢賺都要繼續，否則就好似蝕咗噉。」 
> 
> 

持有呢種心態嘅企業或者個人，往往會持續噉抌錢落去蝕緊嘅生意嗰度，最後損失慘重，當初及早收手反而會有利好多；例如想像一個爛賭嘅人去賭場，佢轆咗幾次老虎機之後輸咗 2,000 文港紙咁多，佢有旁置成本謬論，覺得自己「都使咗咁多錢，點都要繼續賭落去」，然後就繼續賭並且損失更多嘅錢，而唔係及時做出「收手」呢個理性啲嘅決定。廿一世紀初嘅商學界一般認為，旁置成本謬論噉嘅心態係唔理性嘅，屬於謬論嘅一種。

唔少經濟學方面嘅研究者都致力研究「旁置成本謬論點解會發生」嘅問題。有一種睇法係主張旁置成本謬論源於損失規避：損失規避係人類嘅一種經濟行為傾向，硬係覺得損失好似影響大啲噉，損失 X 文慘嘅程度大過得到 X 文嘅開心程度；損失規避令人有種傾向，想出盡全力避免損失，如果一個人遇到一盤生意抌極錢都無得賺，就會覺得係蝕咗錢，所以就想靠住「抌多啲錢」嚟扭轉形勢，不過最後都係無用。

> **Info：教育嘅旁置成本**  
> 
> 
> 
> 有行為經濟學研究者喺 2010 年發表咗篇文，講佢哋做嘅一場實驗。場實驗係噉嘅：研究者搵咗 400 幾位讀緊本科嘅學生返嚟，叫佢哋喺虛擬環境下做決策；場決策如下—受試者得到一個工作柯化，個柯化要求佢哋上一個短嘅課程，個課程（A）大約要 100 文美金學費，無得退錢，合格率係 75% 咁高；而喺呢個時候，研究者暗中將受試者分咗做三組，當中
> 
> 
> * 第一組受試者可以用 50 文美金嘅價上堂；
> * 第二組受試者可以用 100 文美金嘅價上堂；
> * 第三組受試者就要用 150 文美金嘅價上堂；
> 
> 
> 啲受試者唔知自己同其他受試者係邊組。畀咗學費之後，研究者就講畀佢哋知，話佢哋嘅朋友咁啱搵到一個免費嘅課程（B），而且嗰個課程合格率仲有成 85% 咁高；原則上，最理性嘅選擇係完全放棄課程 A 走去上課程 B，因為無論上邊個課程都係已經蝕咗課程 A 啲學費，但上課程 B 合格率高啲所以著數啲；但實驗結果表明，有唔少受試者選擇繼續上合格率得 75% 嘅課程 A，而且畀咗貴學費（150 文美金）嘅受試者更加大可能會噉做。
> 
> 
> 
> 一般認為，呢場實驗係展示咗旁置成本謬論：受試者已經投放咗資源去上課程 A —尤其係畀咗貴學費嗰班人，所以佢哋有股行為傾向，想去上課程 A，就算搵到一個合格率更高（客觀回報高啲）又免費嘅課程，佢哋依然照樣繼續上。
> 
>

睇吓
--

* 行為經濟學
* 得寸進尺法
* 承諾升級
* 收集收藏
* 賭場遊戲

|  |  |  |
| --- | --- | --- |
| 「 | 文言：雞肋雞肋，食之無味，棄之可惜。粵化：雞肋雞肋，食落又唔滋味，但放棄又可惜。 | 」 |
| ——可以睇睇《楊修之死》 |

參考
--

以下係文中用咗嘅重要概念嘅英文名：

* **旁置成本謬論**：sunk cost fallacy
* 固定成本：fixed cost
* 啦更成本：relevant cost
* 損失規避：loss aversion

以下係篇文引咗嘅學術文獻或者網頁：

1. ↑  〈自言自語 - WYJimmy: 管理會計(三)-「轉移定價」(Transfer pricing)〉.
2. ↑  （英文） 乜嘢係旁置成本—同埋旁置成本謬誤？，投資百科。
3. ↑  Navarro, A. D. & Fantino, E. (2005). The sunk cost effect in pigeons and humans. *Journal of the experimental analysis of behavior*, 83(1), 1-13.
4. 1 2  Why are we likely to continue with an investment even if it would be rational to give it up?. *The Decision Lab*.
5. ↑  Strough, J. Mehta, C. M. McFall, J. P. & Schuller, K. L. (2008). Are older adults less subject to the sunk-cost fallacy than younger adults?. *Psychological Science*, 19(7), 650-652，呢場實驗顯示，年老嘅人似乎無咁易受旁置成本謬論影響。
6. ↑  Coleman, M.D. Sunk Cost, Emotion, and Commitment to Education. *Curr Psychol*, 29, 346–356 (2010).

拎
-

* （英文） 乜嘢係旁置成本—同埋旁置成本謬誤？，投資百科。
* （英文） 集換式遊戲 - II：利用我哋搜集嘅衝動嚟搵錢，呢段 YouTube 片講到好似集換式咭遊戲（TCG）等有收集成份嘅遊戲，討論呢類遊戲點樣令玩家想一路 kip1 住玩落去，期間有提到旁置成本嘅概念—簡單講，佢哋提出玩開 TCG 嘅人投放咗相當量嘅錢買咭儲咭，所以會有股旁置成本式嘅衝動想繼續玩落去。

| * 睇
* 傾
* 改
錢同投資 |
| --- |
| 專研究點樣打理錢同投資嘅商學，就係金融學 |
| 主要領域 | 
* 財務同投資管理
* 技術分析
* 金融經濟
* 數理金融（統計金融）
* 運算金融
* 行為金融
* 實驗金融
* 金融工程
* Fintech
* 量子金融

 |  |
| 金融市場 | 

|  |
| --- |
| 
* 機構
* 交易所（證券交易所）同櫃檯買賣
* 證券投資基金同私人股權投資
* 金融中心（離岸）
* 內幕交易
* 孖展
* 流通度
* 波動性

 |
| 市場類型 | 
* 股票市場同債券市場
* 金融衍生市場
* 商品市場
* 外匯市場（匯率）
* 貨幣市場
* 現貨市場

 |
| 金融工具 | 
* 現金
* 股票同債券
* 貸款
* 存款（定期）
* 衍生（期貨 · 期權 · 認股證）
* 信貸違約掉期
* 證券（資產抵押）
* 樓宇按揭

 |
| 投資者 | 
* 投資組合
* 信用（評分 · 額度 · 信用狀）
* 旁置成本
* 機構投資者同股東
* 零沽
* 投機
* 情緒同恐慌性拋售
* 心理賬戶

 |
| 市場理論 | 
* 效率市場假說
* 隨機漫步假說
* 市場趨勢
* 金融風險
* 金融危機（經濟泡沫同股災）
* 基本分析
* 投資策略（對沖）

 |

 |
| 公司理財 | 
* 會計學
* 核數
* 資本預算
* 財務報表
* 金融風險管理
* 收購（槓桿收購 · 併購）
* 冒險資本
* 利得稅（避稅港）
* 信貸評級機構

 |
| 個人理財 | 

|  |
| --- |
| 
* 債
* 僱傭合同
* 理財計劃（保險 · 供樓 · 退休金 · 助學貸款）
* 多角投資
* 破產

 |

 |
| 公共財政 | 
* 貨幣政策
* 收入再分配
* 轉移支付
* 稅
* 政府預算（公債）

 |
| 銀行 | 

|  |
| --- |
| 
* 中央銀行
* 存款戶口
* 貸款
* 部份準備金同全部準備金
* 貨幣供應（銀根）
* 銀行監管（銀行牌）

 |

 |
| 相關領域 | 
* 經濟學
* 會計學
* 金融法
* 數據科學
* 管理學
* 市場學
* 運籌學（對抗分析）
* 精算學
* 資訊系統

 |
| 拉雜相關 | 
* 財務
* 保值、升值同貶值
* 信用咭同扣賬咭
* 貴金屬
* 數碼貨幣（Crypto）
* 財經新聞
* 股神巴菲特
* 二叔公
* 經濟學史
* 機械學習

 |
| 金融學類 |